Neste

Neste

Neste Oil priekšteci Neste Oy Somijas valsts dibināja 1948. gadā, lai nodrošinātu valsti ar degvielu. Sākotnēji tā ar tankkuģiem importēja naftas produktus, kurus uzglabāja Nāntali.
Naftas pārstrādes rūpnīcas izveidi 1954. gadā apstiprināja Somijas parlaments. Rūpnīca tika atklāta 1957. gadā Nāntali. 1962. gadā tās jauda tika palielināta līdz 2,5 miljoniem tonnu gadā. 1965. gadā Porvo tika atklāta naftas pārstrādes rūpnīca. 1960. gados uzņēmums iesaistījās arī dabasgāzes izpētē un ieguvē, ķīmisko vielu ražošanā. Neste izveidoja degvielas uzpildes staciju tīklu.
1994. gadā Neste (75 %) un Krievijas Gazprom (25 %) dibināja kopuzņēmumu Gasum, kas nodarbojās ar dabasgāzes importēšanu, pārdošanu un nogādi klientiem. 1994. gadā Neste un Norvēģijas Statoil apvienoja polimēru biznesu kopuzņēmumā Borealis. 
1995. gadā Neste akcijas sāka kotēt Helsinku biržā.
1998. gadā Neste pārdeva tai piederošās Borealis 50 % akcijas Austrijas uzņēmumam OMV un Abū Dabī IPIC.

Neste Oil

2004. gadā no Fortum tika atdalīta naftas pārstrāde (Fortum Oil) patstāvīgā uzņēmumā Neste Oil Oyj. Uzņēmumu sadalīšana tika pabeigta 2005. gada pavasarī.
2004. gadā Neste Engineering Oy 40 % kapitāldaļu pārdotas ASV uzņēmumam Jacobs Engineering Group un uzņēmums pārdēvēts par Neste Jacobs Oy.
2005. gada 1. aprīlī Neste Oil akcijas sāka kotēt Helsinku biržā.
2005. gadā akcijas Krievijas naftas uzņēmumā Severtek tika pārdotas Lukoil.
2011. gadā gāzes bizness Igaunijā pārdots Alexela; Beringen polialfaolefīna ražotne Beļģijā pārdota Chevron Phillips Chemical; 50 % kapitāldaļu izooktāna ražotnē Edmontonā pārdota Keyera.
2012. gadā panākta vienošanās ar Shell par degvielas uzpildes staciju tīkla Polijā pārdošanu.
2014. gadā pārdoti uzņēmuma galvenie kuģi un kuģniecības pārvaldīšanas funkcijas kā ārpakalpojums nodots OSM Ship Management Finland Oy. Veikta Neste Oil reorganizācija: ražošanas un loģistikas funkcijas apvienotas biznesa nodaļā Oil Products and Renewable Products. Mazumtirdzniecība atdalīta kā nodaļa Oil Retail.

Neste

2015. gada 1. aprīlī akcionāru sanāksmē nolemts uzņēmuma nosaukumu jūnijā mainīt uz Neste.

Uzņēmuma struktūra

Neste Oil bizness ir sadalīts divās daļās: Naftas produkti un atjaunojamie resursi un Naftas produktu mazumtirdzniecība.

Naftas produkti un atjaunojamie resursi

Uzņēmums apgādā savas pārstrādes rūpnīcas ar jēlnaftu, atjaunojamajiem resursiem un citiem materiāliem.
Pārstrādes rūpnīcas ražo plaša spektra naftas produktus. Neste Oil izstrādājusi un ražo NExBTL biodīzeli un aviācijas degvielu.
Uzņēmumam ir naftas pārstrādes rūpnīcas Porvo un Nāntali. Porvo ražo 12,5 miljonus tonnas naftas izstrādājumu gadā. Nāntali rūpnīca ražo 3 miljonus tonnas gadā. 
2010. gadā Singapūrā tika atklāta biodīzeļa NExBTL rūpnīca, kurā par izejvielu tiek izmantota galvenokārt palmu eļļa. Tā ražo 800 000 tonnas gadā.
2011. gadā Roterdamā tika atklāta biodīzeļa rūpnīca. Tā ražo 800 000 tonnas gadā.
Neste Oil pieder 50 % Zviedrijas uzņēmumā Nynas AB, kas ražo augstas kvalitātes naftēnu eļļu, bitumena produktus, īpašu kuģu degvielu un citus naftas produktus.
2011. gadā Neste Oil (45 %), Bahreinas BAPCO (27,5 %) un OGHC (27,5 %) izveidoja kopuzņēmumu Bahreinā, kas ražo ļoti augstas viskozitātes eļļu VHVI, kuru Neste tirgo ar zīmolu NEXBASE.

Naftas produktu mazumtirdzniecība

Uzņēmumam ir lielākais degvielas uzpildes staciju tīkls Somijā. Degvielas uzpildes stacijas atrodas arī Baltijas valstīs un Krievijā (Sanktpēterburgas apkaimē). Liela daļa staciju ir automātiskās (Baltijas valstīs tādas ir visas). Agrāk 105 automātiskās Neste Oil stacijas atradās arī Polijā, bet tās 2013.gada aprīlī tika pārdotas Nīderlandes / Lielbritānijas naftas un gāzes ieguves, pārstrādes un tās produktu pārdošanas uzņēmumam Royal Dutch Shell.

Neste Shipping

Neste Oil 100 % pieder uzņēmums Neste Shipping Oy, kas specializējies jēlnaftas, naftas produktu un ķīmisko vielu transportēšanā. 2012. gadā flote sastāvēja no 22 tankkuģiem. Neste Shipping kuģi ir pastiprināti pret ledus iedarbību un ir ar dubultu dibenu.

Vadība

Artu Airiainens (Arttu Airiainen) - SIA Neste Latvija valdes priekšsēdētājs. 
Armands Beiziķis - SIA Neste Latvija valdes loceklis.

Vēsture

1990. gadā Neste Oy un Latvijas valsts naftas produktu apgādes uzņēmums Latvijas nafta dibināja kopuzņēmumu Latvian Traffic Service. Pirmo degvielas uzpildes staciju ar Neste zīmolu uzņēmums Latvijā atvēra 1991. gada decembrī.
1993. gadā dibināts meitas uzņēmums SIA Neste Oil Latvia. 1995. gadā dibināts meitas uzņēmums SIA Neste Oil Terminal Riga.
1997. gadā Neste Rīgā atklāja Latvijā pirmo automātisko degvielas uzpildes staciju A24.
1998. gadā SIA Neste Oil Latvia tika pārdēvēts par SIA Neste Latvija, tajā apvienojot visus Neste Oy meitas uzņēmumus Latvijā, kuri tika likvidēti. Uzņēmuma vienīgais īpašnieks ir Nīderlandes uzņēmums Neste Oil Finance B.V. 1998. gadā dibināts meitas uzņēmums SIA Sašķidrinātā naftas gāze, kas nodarbojās ar sašķidrinātās gāzes tirdzniecību. 1998. gadā Rīgas brīvostas teritorijā tika atklāts Neste Oil Terminal Riga naftas produktu terminālis.
2001. gadā visas Neste degvielas uzpildes stacijas Latvijā pamazām pārveidoja par automātiskajām.
2007. gadā Neste Oil aviācijas degvielas uzpildes biznesu Starptautiskajā lidostā "Rīga" pārdeva Latvija Statoil.
2008. gadā SIA Sašķidrinātā naftas gāze tika pārdots SIA Latvijas propāna gāze, kas pieder Šveices Massonyx LTD.
2012. gadā tika veikta degvielas uzpildes staciju pārbūve sakarā ar zīmola maiņu no Neste uz Neste Oil.
2014. gadā notiek zīmola maiņa no Neste Oil uz Neste Oil FUTURA, bet vēlāk uzņēmums atgūst iepriekšējo nosaukumu.
2015. gada aprīlī Latvijā bija 64 Neste Oil automātiskās degvielas uzpildes stacijas, no kurām 25 atrodas Rīgā.
2016. gada pavasarī notiek zīmola maiņa no Neste Oil uz Neste.

Kritika

Neste Oil biodīzeļa ražošanā palmu eļļas izmantošana izsauc protestus no vides aizstāvju puses, jo palmu plantāciju ierīkošanai tiek izcirsti meži.